b"\n_START_ARTICLE_\nGeuzen\n_START_PARAGRAPH_\nEls geuzen (neerland\xc3\xa8s: geuzen, pronuncia [\xcb\x88\xc9\xa3\xc3\xb8z\xc9\x99n]) eren a l'origen un grup de nobles de les Disset Prov\xc3\xadncies que el 1566 es van queixar de la pol\xc3\xadtica, de la inquisici\xc3\xb3 i de la manca de llibertat religiosa sota el regne del rei Felip II d'Espanya prop de la governadora Margarida de Parma. Per a tranquil\xc2\xb7litzar la governadora neguitosa davant un centenar de nobles, un dels seus consellers d'estat hauria dit en franc\xc3\xa8s: \xc2\xabN'ayez pas peur Madame, ce ne sont que des gueux\xc2\xbb (No tinguis por, Madame, s\xc3\xb3n nom\xc3\xa9s uns captaires). El mot gueux o captaire va neerlanditzar-se vers geus [\xc9\xa3\xc3\xb8s], plural geuzen. Tot i \xc3\xa9sser la versi\xc3\xb3 la m\xc3\xa9s popular, la historicitat de l'anecdota a l'origen de la paraula no est\xc3\xa0 confirmada per tot els historiadors.  El que \xc3\xa9s cert \xc3\xa9s que m\xc3\xa9s tard el terme va generalitzar-se per a denominar els grups de rebels armats contra el r\xc3\xa8gim espanyol._NEWLINE_Es parla de Watergeuzen (captaires de mar) per a designar els que atacaven l'Armada Espanyola i de Bosgeuzen (captaires del bosc) per als guerrillers a la terra ferma. S'utilitza la paraula de geuzennaam o nom de captaire quan un grup discriminat o una minoritat utilitza el mateix el maln\xc3\xb3m que els altres li donen com a t\xc3\xadtol d'honor, com ho van fer els nobles del segle XVI. Aix\xc3\xad en desactiven el car\xc3\xa0cter insultant. En el neerland\xc3\xa8s de B\xc3\xa8lgica, tamb\xc3\xa9 va rebre la significaci\xc3\xb3 de no-cat\xc3\xb2lic."